## Uredba o odobravanju posebnih kredita za popravak obiteljskih stambenih i gospodarskih zgrada oštećenih ratnim razaranjima

### NN 61/1992 (2.10.1992.), Uredba o odobravanju posebnih kredita za popravak obiteljskih stambenih i gospodarskih zgrada oštećenih ratnim razaranjima

# VLADA REPUBLIKE HRVATSKE

Na temelju članka 2. Zakona o određivanju kada prestaju vrijediti uredbe
Vlade Republike Hrvatske donesene na temelju zakonske ovlasti i ovlaštenju
Vlade da uredbama uređuje pojedina pitanja iz djelokruga Sabora Republike
Hrvatske ("Narodne novine", br. 39/92), Vlada Republike Hrvatske
na sjednici održanoj 2. listopada 1992. godine, donijela je

## UREDBU

### o odobravanju posebnih kredita za popravak obiteljskih stambenih i gospodarskih zgrada oštećenih ratnim razaranjima

Članak 1.

Ovom uredbom uređuju se uvjeti i način odobravanja posebnih kredita
(u daljnjem tekstu: kredit) za popravak zgrada u vlasništvu građana oštećenih
u ratnim razaranjima, čije oštećenje ne dovodi u pitanje stabilnost objekta.

Objektima iz stavka 1. ovog članka smatraju se:

- obiteljske stambene zgrade,

- poljoprivredne gospodarske zgrade.

Članak 2.

Banka odobrava kredit iz članka 1. ove uredbe za kupnju osnovnog građevinskog
materijala na temelju zapisnika o procjeni štete, sa specifikacijom materijala
i odgovarajućeg dokaza o vlasništvu zgrade.

Članak 3.

Banka odobrava iznos kredita u ovisnosti o vrsti zgrade i stupnju oštećenja
po stanu i to:

- za I. kategoriju oštećenja, u dinarskoj protuvrijednosti do DEM 1.500,

- za II. kategoriju oštećenja, u dinarskoj protuvrijednosti do DEM 4.000,

- za III. kategoriju oštećenja, u dinarskoj protuvrijednosti do DEM
6.000.

Iznos kredita u HRD utvrđuje se prema srednjem deviznom tečaju DEM Narodne
banke Hrvatske na dan sklapanja ugovora o kreditu.

Članak 4.

Kredit se odobrava na rok vraćanja od 5 godina, uz godišnju kamatu od
5%.

Glavnica kredita se ne revalorizira.

Otplata kredita počinje teći nakon proteka jedne godine od dana početka
korištenja kredita.

Kamata se obraćunava od dana početka korištenja kredita.

Članak 5.

Bankama koje odobre kredite sukladno članku 3. i 4. Uredbe osiguravaju
se u državnom proračunu Republike Hrvatske sredstva za nadoknadu razlike
u kamatama i to:

- ako je odobrila kredite iz korištenih sredstava primarne emisije Narodne
banke Hrvatske, u visini razlike između kamata iz članka 4. Uredbe i eskontne
stope Narodne banke Hrvatske uvećane za 0.5 postotnih poena za pokriće
troškova banke,

- ako je banka odobrila kredite iz vlastitih sredstava u visini razlike
između kamata iz članka 4. Uredbe i bančine kamate, ali najviše u visini
zatezne kamate.

Članak 6.

Iznos kredita odobrava se isključivo kao kreditno pismo, a vraćanje
se osigurava ugovaranjem hipoteke na zgradu za koju se daje kredit.

Članak 7.

Kontrolu primjene ove uredbe, uključivo i namjensko korištenje kredita
provodit će banke koje odobravaju kredite i mjerodavna tijela uprave, svaki
u okviru svojih ovlaštenja.

Članak 8.

Novčanom kaznom od 1,000.000 do 1,500.000 HRD kaznit će se za privredni
prijestup banka, ako odobri kredit protivno odredbama ove uredbe.

Za privredni prijestup kaznit će se i odgovorna osoba u banci novčanom
kaznom od 50.000 do 100.000 HRD.

Članak 9.

Ovlašćuje se ministar graditeljstva i zaštite okoliša da donese upute
za primjenu ove uredbe.

Uputstvo za primjenu Uredbe o dodjeli posebnih kredita za popravak stambenih
i gospodarskih zgrada oštećenih u ratnim razaranjima ("Narodne novine",
br. 60/91) ostaje na snazi.

Članak 10.

Rok iz članka 4. stavak 3. ove uredbe primjenjuje se i na korisnike
kredita kojima je kredit odobren do stupanja na snagu ove uredbe, prema
odredbama Uredbe o odobravanju posebnih kredita za popravak stambenih i
gospodarskih zgrada oštećenih ratnim razaranjima ("Narodne novine",
br. 56/91 i 5/92).

Članak 11.

Danom stupanja na snagu ove uredbe prestaje važiti Uredba o odobravanju
posebnih kredita za popravak stambenih i gospodarskih zgrada oštećenih
razaranjima ("Narodne novine", br. 56/91 i 5/92).

Članak 12.

Ova uredba stupa na snagu danom objave u "Narodnim novinama".

KlaSa: 361-07/91-01/03

Urbroj: 5030116-92-1

Zagreb, 2. listopada 1992.

Predsjednik

**Hrvoje Šarinić, v. r.**

Uredba, NN 61/1992-1643
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)